IZVEDBENA UREDBA KOMISIJE (EU) 2020/892

z dne 29. junija 2020

o neobnovitvi odobritve aktivne snovi beta-ciflutrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 20(1) in člena 78(2) Uredbe,

ob upoštevanju naslednjega:

(1) Beta-ciflutrin je bil z Direktivo Komisije 2003/31/ES (2) vključen v Prilogo I k Direktivi Sveta 91/414/EGS (3) kot aktivna snov.

(2) Aktivne snovi, vključene v Prilogo I k Direktivi 91/414/EGS, se štejejo za odobrene v skladu z Uredbo (ES) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 (4).

(3) Odobritev aktivne snovi beta-ciflutrin, kot je določena v delu A Priloge k Izvedbeni uredbi Komisije (EU) št. 540/2011, se izteče 31. oktobra 2020.

(4) Vloga za obnovitev odobritve aktivne snovi beta-ciflutrin je bil vložena v skladu s členom 1 Izvedbene uredbe Komisije (EU) št. 844/2012 (5) v roku, določenem v navedenem členu.

(5) Vlagatelji so v skladu s členom 6 Izvedbene uredbe (EU) št. 844/2012 predložili dopolnilno dokumentacijo. Država članica poročevalka je vlogo ocenila kot popolno.

(6) Država članica poročevalka je pripravila poročilo o oceni obnovitve v posvetovanju z državo članico soporočevalko ter ga 8. marca 2017 predložila Evropski agenciji za varnost hrane (v nadaljnjem besedilu: Agencija) in Komisiji.

(7) Agencija je poročilo o oceni obnovitve poslala vlagateljem in državam članicam, da bi predložili pripombe, ter prejete pripombe posredovala Komisiji. Agencija je javnosti zagotovila dostop do povzetka dopolnilne dokumentacije.

(8) Agencija je 9. avgusta 2018 Komisiji predložila svoj sklep (6) o tem, ali se za beta-ciflutrin lahko pričakuje, da bo izpolnjeval merila za odobritev iz člena 4 Uredbe (ES) št. 1107/2009.

(9) Agencija je ugotovila, da obstajajo pomisleki. Zlasti je opredelila nesprejemljivo tveganje za delavce, ki nakladajo in sejejo seme sladkorne pese, tretirano z beta-ciflutrinom. Hkrati je za primere uporabe beta-ciflutrina na poljih s krompirjem in pšenico opredelila visoko tveganje za prebivalce, neciljne členonožce in vodne organizme. Za primere uporabe na paradižniku v rastlinjakih (trajnih in netrajnih) je poleg tega opredelila nesprejemljivo tveganje za izvajalce in delavce ter za neciljne členonožce v primeru uporabe na paradižniku v netrajnih rastlinjakih. Poleg tega ocene tveganja za potrošnike na podlagi razpoložljivih podatkov ni bilo mogoče zaključiti.

(10) Komisija je vlagatelje pozvala, naj predložijo pripombe k sklepu Agencije. Pozvala jih je tudi, da v skladu s tretjim pododstavkom člena 14(1) Izvedbene uredbe (EU) št. 844/2012 predložijo pripombe k poročilu o obnovitvi odobritve. Vlagatelji so predložili pripombe, ki so bile natančno pregledane.

(11) Vendar kljub argumentom, ki so jih predložili vlagatelji, pomislekov v zvezi z aktivno snovjo ni bilo mogoče odpraviti.

(12) Na podlagi tega je bilo za eno ali več reprezentativnih uporab vsaj enega fitofarmacevtskega sredstva ugotovljeno, da merila za odobritev iz člena 4 Uredbe (ES) št. 1107/2009 niso izpolnjena. Zato je v skladu s členom 20(1)(b) navedene uredbe primerno, da se odobritev aktivne snovi beta-ciflutrin ne obnovi.

(13) Izvedbeno uredbo (EU) št. 540/2011 bi bilo zato treba ustrezno spremeniti.

(14) Državam članicam bi bilo treba zagotoviti dovolj časa za preklic registracij fitofarmacevtskih sredstev, ki vsebujejo beta-ciflutrin.

(15) Za fitofarmacevtska sredstva, ki vsebujejo beta-ciflutrin in pri katerih države članice v skladu s členom 46 Uredbe (ES) št. 1107/2009 odobrijo morebitno prehodno obdobje, slednje ne bi smelo presegati 12 mesecev od datuma začetka veljavnosti te uredbe.

(16) Z Izvedbeno uredbo Komisije (EU) 2019/1589 (7) je bilo obdobje odobritve beta-ciflutrina podaljšano do 31. oktobra 2020, da bi se omogočil zaključek postopka obnovitve pred iztekom navedenega obdobja odobritve. Ker pa se sklep o neobnovitvi odobritve sprejme pred iztekom navedenega podaljšanega obdobja odobritve, bi se morala ta uredba začeti uporabljati čim prej.

(17) Ta uredba ne vpliva na predložitev ponovnih zahtevkov za odobritev beta-ciflutrina v skladu s členom 7 Uredbe (ES) št. 1107/2009.

(18) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Neobnovitev odobritve aktivne snovi Odobritev aktivne snovi beta-ciflutrin se ne obnovi.

Člen 2 Sprememba Izvedbene uredbe (EU) št. 540/2011 V delu A Priloge k Izvedbeni uredbi (EU) št. 540/2011 se vrstica 48 za beta-ciflutrin črta.

Člen 3 Prehodni ukrepi Države članice prekličejo registracije fitofarmacevtskih sredstev, ki vsebujejo beta-ciflutrin kot aktivno snov, najpozneje do 20. januarja 2021.

Člen 4 Prehodno obdobje Morebitno prehodno obdobje, ki ga države članice odobrijo v skladu s členom 46 Uredbe (ES) št. 1107/2009, se izteče najpozneje do 20. julija 2021.

Člen 5 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. junija 2020 Za Komisijo Predsednica Ursula VON DER LEYEN

(1) UL L 309, 24.11.2009, str. 1.

(2) Direktiva Komisije 2003/31/ES z dne 11. aprila 2003 o spremembi Direktive Sveta 91/414/EGS za vključitev 2,4-DB, beta-ciflutrina, ciflutrina, iprodiona, linurona, malein hidrazida in pendimetalina na seznam aktivnih snovi (UL L 101, 23.4.2003, str. 3).

(3) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(4) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(5) Izvedbena uredba Komisije (EU) št. 844/2012 z dne 18. septembra 2012 o opredelitvi določb, potrebnih za izvedbo postopka podaljšanja odobritve aktivnih snovi, kot je določeno z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (UL L 252, 19.9.2012, str. 26).

(6) EFSA (Evropska agencija za varnost hrane), 2018. Conclusion on the peer review of the pesticide risk assessment of the active substance beta-cyfluthrin (Sklep o strokovnem pregledu ocene tveganja za pesticide z aktivno snovjo beta-ciflutrin), EFSA Journal 2018;16(9):5405.

(7) Izvedbena uredba Komisije (EU) 2019/1589 z dne 26. septembra 2019 o spremembi Izvedbene uredbe (EU) št. 540/2011 glede podaljšanja obdobij odobritve aktivnih snovi amidosulfuron, beta-ciflutrin, bifenoks, klorotoluron, klofentezin, klomazon, cipermetrin, daminozid, deltametrin, dikamba, difenokonazol, diflubenzuron, diflufenikan, fenoksaprop-P, fenpropidin, fludioksonil, flufenacet, fostiazat, indoksakarb, lenacil, MCPA, MCPB, nikosulfuron, pikloram, prosulfokarb, piriproksifen, tiofanat-metil, triflusulfuron in tritosulfuron (UL L 248, 27.9.2019, str. 24).